ຝຣັ່ງປະນາມ ການໂຈມຕີ ຂອງພວກມືປືນ ຢູ່ປະເທດນິແຊຣ໌
ເຂດຊາແຮລ ໄດ້ກາຍເປັນບ່ອນຫລົບລີ້ ຂອງກຸ່ມຈີຮາດຕ່າງໆ ເຊັ່ນວ່າ ກຸ່ມລັດອິສລາມ ຢູ່ໃນທະເລຊາຍຊາຮາຣາ ຫຼືເອີ້ນຫຍໍ້ວ່າ ISGS.
ປະທານາທິບໍໍດີຝຣັ່ງ ທ່ານເອັມມານູແອລ ມາກຣົງ ໄດ້ປະນາມການໂຈມຕີຂອງພວກມືປືນໃນປະເທດນີແຊຣ໌ຕໍ່ຊາວຝຣັ່ງ ທີ່ຮວມທັງພະນັກງານໃຫ້ ການຊ່ວຍເຫຼືອ ໂດຍໄດ້ສັງຫານຢ່າງໜ້ອຍ 8 ຄົນ ລວມມືຜູ້ນຳທ່ຽວ ແລະຄົນ ຂັບລົດ ການໂຈມຕີດັ່ງກ່າວມີຂຶ້ນຢູ່ນອກນະຄອນຫຼວງນີອາເມໃນເຂດຊຶ່ງພວກນັກທ່ອງທ່ຽວມັກໄປເບິ່ງສັດປ່າ ມັນເປັນຄວາມເສຍຫາຍທີ່ຮ້າຍແຮງ ຕໍ່ນິແຊຣ໌ ຊຶ່ງເປັນພັນທະມິດທີ່ສຳຄັນຂອງສະຫະລັດແລະປະເທດອື່ນໆ ໃນການຕໍ່ສູ້ຕ້ານພວກຫົວຮຸນແຮງຈັດ ຢູ່ໃນເຂດຊາແຮລ Nicolas Pinault ມີລາຍງານ ກ່ຽວກັບເລື້ອງນີ້ ຈາກປາຣີ ດັ່ງໄພສານ ຈະນຳເອົາລາຍລະອຽດມາສະເໜີທ່ານ ໃນອັນດັບຕໍ່ໄປ ການໂຈມຕີ ເກີດຂຶ້ນທີ່ເມືອງກູເຣ 64 ກິໂລແມັດຫ່າງຈາກນະຄອນຫຼວງນິອາເມ ຂອງນິແຊຣ໌ ອົງການໃຫ້ຄວາມຊ່ວຍເຫຼືອ ACTED ຂອງຝຣັ່ງກ່າວວ່າ ພະນັກງານຂອງຕົນຫຼາຍຄົນ ແມ່ນຮວມຢູ່ໃນຈຳນວນພວກທີ່ຖືກຂ້າຕາຍ ໃນລະຫວ່າງການໄປທ່ຽວຫຼິ້ນຂອງພວກນັກທ່ອງທ່ຽວ ຝຣັ່ງກໍໄດ້ໃຫ້ການຢືນຢັນວ່າປະຊາຊົນຂອງຕົນແມ່ນຮວມຢູ່ໃນຈຳນວນພວກທີ່ເສຍຊີວິດ ເປັນທີ່ເຊື່ອກັນວ່າ ນີ້ແມ່ນການໂຈມຕີເທື່ອທຳອິດຕໍ່ພວກຊາວຕາເວັນຕົກ ຢູ່ໃນເຂດດັ່ງກ່າວຂອງປະເທດນິແຊຣ໌ ຊຶ່ງເປັນບ່ອນທ່ອງທ່ຽວທີ່ຜູ້ຄົນມັກໄປ ທັງນີ້ກໍຍ້ອນຍັງມີຈີຣາຟອາໄສຢູ່ ໃນປະເທດອາຟຣິກາຕາເວັນຕົກແຫ່ງນີ້ ໃນການຖະແຫຼງຕໍ່ວີໂອເອ ຈາກນະຄອນດາກາ ທ່ານກິວເລສ ຢາບີ (Gilles Yabi) ຜູ້ກໍ່ຕັ້ງອົງການ WATHI ຊຶ່ງເປັນອົງການຈັດຕັ້ງຂອງກຸ່ມສັງຄົມພົນລະເຮືອນທີ່ເວົ້າເຖິງຕົນເອງວ່າ ເປັນອົງການໃຫ້ຄຳແນະນຳຂອງປະຊາຊົນໃນເຂດອາຟຣິກາຕາເວັນຕົກນັ້ນ ກ່າວວ່າ ການໂຈມຕີນີ້ບໍ່ແມ່ນເປັນສິ່ງທີ່ແປກໃນເຂດຊາແຮລ ຊຶ່ງໃນໄລຍະຫຼາຍປີຜ່ານມານີ້ ໄດ້ກາຍເປັນເຂດທີ່ບໍ່ມີສະຖຽນລະພາບ ທ່ານຢາວີກ່າວວ່າ ໃນການໃຫ້ສຳພາດ ກັບວີໂອເອ ເມື່ອໄວໆມານີ້ ທ່ານເຈ ປີເຕີ້ ຟາມ ທູດພິເສດຂັ້ນສູງຂອງສະຫະລັດ ປະຈຳເຂດຊາແຮລ ໃຫ້ຂໍ້ສັງເກດວ່າ ການໂຈມຕີຂອງ ພວກຫົວຮຸນແຮງຈັດ ຢູ່ໃນປະເທດເບີກີນາຟາໂຊ ມາລີ ແລະນິແຊຣ໌ ໄດ້ເພີ້ມຂຶ້ນ 40 ເປີເຊັນ ໃນໄຕມາດທຳອິດຂອງປີນີ້ ພຽງປີດຽວເທົ່ານັ້ນ ຍ້ອນມີຕ່າງປະເທດຢູ່ໃນດິນແດນຂອງຕົນ ແລະສະຫະລັດກໍໄດ້ສ້າງຕັ້ງຖານທັບເຮືອບິນບໍ່ມີຄົນຂັບ ຢູ່ໃນເຂດອາກາເດຂອງນິແຊຣ໌ ປະເທດດັ່ງກ່າວແມ່ນໄດ້ນຳເອົາການຮ່ວມມືກັບປະເທດມະຫາອຳນາດຕາເວັນຕົກມາເປັນຈຸດໃຈກາງໃນດ້ານຄວາມປອດໄພຂອງຕົນ ແຕ່ແນວໃດກໍຕາມ ທ່ານຣິດາ ຣຽມມູຣີ ເຈົ້າໜ້າທີ່ອະວຸໂສທີ່ສູນກາງນະໂຍບາຍ ຂອງອົງການ New South ກ່າວວ່າ ນິແຊຣ໌ເບິ່ງຄືວ່າ ບໍ່ສາມາດທີ່ຈະປ້ອງກັນການໂຈມຕີເຫຼົ່ານັ້ນໄດ້ ທ່ານຣຽມມູຣີກ່າວວ່າ ທຳນຽບຂອງປະທານາທິບໍດີຝຣັ່ງ ທ່ານເອັມມານູແອລ ມາກຣົງ ກ່າວວ່າ ທ່ານໄດ້ໂອ້ລົມກັບປະທານາທິບໍດີນິແຊຣ໌ ທ່ານມາຮາມາດູ ອິສຊູຟູູ ໃນວັນອາທິດທີ່ຜ່ານມາ ຊຶ່ງພວກຜູ້ນຳທັງສອງຕ່າງກໍໄດ້ປະນາມໃນອັນທີ່ທ່ານມາກຣົງກ່າວວ່າເປັນການໂຈມຕີທີ່ “ຂີ້ຂາດຕາຂາວ” ແລະມັນອາດສາມາດ ພາໃຫ້ມີການຮື້ຟື້ນການອະພິປາຍທາງດ້ານການເມືອງຄືນໃໝ່ຢູ່ໃນປະເທດນິແຊຣ໌ ອີງຕາມທ່ານເຊດິກ ອັບບາ ນັກຂ່າວນິແຊຣ໌ ທີ່ເຮັດວຽກຢູ່ນະຄອນຫຼວງປາຣີ ທ່ານອັບບາ ອະທິບາຍວ່າ ເຂດຊາແຮລໄດ້ກາຍເປັນບ່ອນຫລົບລີ້ ສຳລັບກຸ່ມຈີຮາດຕ່າງໆ ເຊັ່ນວ່າລັດອິສລາມ ຢູ່ໃນທະເລ ຊາຍຊາຮາຣາ ຫຼືເອີ້ນຫຍໍ້ວ່າ ISGS ນັ້ນ ມີຊາວຢູໂຣບ ຫຼາຍໆຄົນໄດ້ຖືກລັກພາໂຕ ແລະໃນບາງກໍລະນີ ກໍຖືກສັງຫານ ຢູ່ໃນເຂດທີ່ມີ ຄວາມສຳຄັນດັ່ງກ່າວ ຄົນສັນຊາດຝຣັ່ງ 2 ຄົນຄືທ່ານອັງຕວນ ເດິ ລຽວເກີ ແລະແວັງຊັງ ເດິລໍຣີ ໄດ້ຖືກຂ້າຕາຍຫຼັງຈາກໄດ້ຖືກລັກພາໂຕໄປໂດຍພວກຈີຮາດຈາກຮ້ານອາຫານແຫ່ງນຶ່ງໃນນະຄອນຫຼວງນີອາເມ ເມື່ອປີ 2011